Preşedintele PMP, Traian Băsescu, a declarat, duminică seara, la B1 TV, că va depune în Parlament un proiect de lege privind unirea cu Republica Moldova, care se va baza şi pe Decizia 148 a Senatului Statelor Unite ale Americii.

”(La începerea sesiunii parlamentare-n.r.) voi depune un proiect legat de unirea cu Republica Moldova, bazat şi pe Decizia 148 a Senatului SUA. (...) A fost iniţiativa unui grup de senatori ai SUA ca imediat ce Republica Moldova şi-a declarat independenţa să facă o trecere în revistă a dreptului Republicii Moldova de a se uni cu România. (...) (în contextul unificării Germaniei-n.r.), într-o declaraţie dedicată Republicii Moldova se precizează dreptul acestei ţări de a se reuni cu România, în condiţiile Actului final de la Helsinki, articolul 1(...)”, a declarat preşedintele PMP, Traian Băsescu, la B1 TV, citat de Mediafax.

Traian Băsescu a afirmat că unirea cu Republica Moldova poate fi realizată ”dacă vor moldovenii”.

”Procedura ar fi să vrea moldovenii, (...) prin decizia Parlamentului”, a precizat Traian Băsescu.

Amintim că la data de 25 iunie, 2017, a avut loc Congresul de Constituire al Partidului Unităţii Naţionale (în R.Moldova), delegaţii căruia l-au ales pe Traian Băsescu în calitate de preşedinte de onoare al formaţiunii. Totodată, funcția de președinte al PUN a rămas vacantă, până la soluționarea definitivă a dosarului privind retragerea de către președintele Igor Dodon a cetățeniei Republicii Moldova acordate de către fostul șef de stat Nicolae Timofti lui Traian Băsescu și soției acestuia Maria.

Sursa: Mediafax